**Desvirgheitors** foi unha banda galega de punk rock nacida en Vigo en 1987. Tras varios cambios na formación, o grupo lanzou o seu único álbum de estudio, *Desvirgheitors*, en 1993, separándose pouco despois.

O grupo está considerado como un dos pioneiros do punk en Galicia, sendo unha importante influencia para conxuntos posteriores como Skacha ou Keltoi!.

Historia
--------

Desvirgheitors naceu en Vigo no ano 1986. A súa formación orixinal estaba composta por Pili Dios (baixo), Miguel Spi (batería), Julio (guitarra) e Xavi Vilar (voz), e as súas influencias iniciais eran grupos de punk rock ou crossover thrash como UK Subs, Sex Pistols, The Exploited e Suicidal Tendencies.

En 1987 (ou 1989 segundo outras fontes) a banda publicou a súa primeira maqueta, un casete autotitulado de 11 temas gravados con Julián Hernández de Siniestro Total.

En 1990 entrou na banda o guitarra Jose Antenas e marcharon o batería Miguel Spi e o guitarrista Julio, pasando Xavi a encargarse da batería e das voces. Pouco despois uniríanse a eles dous membros da banda viguesa Kruze de Kables, Julio (batería) e Tano (guitarra).

En 1991 esta formación lanzou a segunda maqueta da banda, *Demo 91*. O casete, de 15 cancións e cunha tirada duns 500 exemplares, foi recoñecido polo fanzine de tirada nacional *Reptil'Zine* como a mellor maqueta de 1992. Grazas ao éxito deste traballo Desvirgheitors pasaría a realizar concertos fóra de Galicia, tocando en Euscadi, Asturias e Madrid.

Este éxito traduciuse tamén na gravación de dous temas para o recompilatorio do selo Discos Suicidas *Deserción* (1992), onde aparecerían xunto a importantes bandas estatais como Reincidentes, Andanada 7, Parabellum ou Spatek. Antes da gravación das dúas cancións para o recompilatorio, "Los ricos también roban" e "Unha de guerra", José Antenas deixou a banda e foi substituído por David á guitarra solista.

Pouco despois marcharía o guitarrista rítmico, Tano, sendo substituído por Beni. Tras o cambio dos dous guitarristas o son do grupo comezou a achegarse ao hardcore punk e ao metal. Con esta derradeira formación a banda gravou o seu único álbum de estudio, *Desvirgheitors*, publicado en 1993 polo selo madrileño Fobia. Neste disco a banda cantaba case a metade dos seus temas en lingua galega e trátase tamén do primeiro exemplo de crossover thrash feito en Galicia.

Tras o lanzamento do álbum realizarían unha xira por Galicia e Alemaña e pouco despois a banda disolveríase.

Homenaxes
---------

No seu EP de 2001 *Estado de sitio*, o grupo vigués Skacha versionou o tema "Paraísos perdidos", aparecido na maqueta *Demo 91*. De feito, a primeira maqueta de Skacha fora gravada no local de Desvirgheitors, e as dúas bandas ensaiaban unha preto da outra.

No ano 2005 a banda de Lalín Tiro Na Testa incorporou no seu álbum *Ag​ü​é​cate el Pel​í​cano* unha versión da canción "Polvo amargo", aparecida orixinalmente no *Demo 91*.

A banda de oi! viguesa Keltoi! realizou unha versión de "La unidad", do Demo 91, para o seu álbum de 2010 *A Nosa Cinza*.

No documental de Iago Santás *Semente de berrar*, estreado en decembro de 2021 e que repasa os últimos 40 anos "de ruído e rúa na Galiza", aparece a baixista de Desvirgheitors Pili Dios.

O dúo vigués de black metal Dioivo versionou o tema "Unha de guerra", coa colaboración de Pili Dios, para o recompilatorio *Ferro e Pedra: Homenaxe ós Precursores*, editado o día das letras de 2023 como tributo a bandas galegas das últimas décadas.

Discografía
-----------

### Álbums

| Álbum | Ano | Selo | Notas |
| --- | --- | --- | --- |
| *Desvirgheitors* | 1987 | autoeditada | maqueta |
| *Demo 91* | 1991 | autoeditada | maqueta |
| *Desvirgheitors* | 1993 | Fobia | álbum |

Notas
-----

1. 1 2 3 4 5 6 7 8  "Desvirgheitors - La Fonoteca" (en castelán). Consultado o 2023-11-06.
2. 1 2 3  "Desvirgheitors". *GZmusica.com - Músicas da Galiza*. Consultado o 2023-11-06.
3. 1 2 3 4 5 6 7 8 9 10 11  "Grupos Nacionales Nuevaola80: Desvirgheitors". *Grupos Nacionales Nuevaola80*. Consultado o 2023-11-06.
4. ↑  "Cando Desvirgheitors tirou beef a Bibiano e a Movida Viguesa nos 80". *Rouco Son* (en castelán). 2023-05-27. Consultado o 2023-11-06.
5. ↑  "Desvirgheitors (maqueta) - Desvirgheitors" (en castelán). 2020-10-30. Consultado o 2023-11-06.
6. ↑  "A historia do metal en galego: Capítulo I (1987-1994)". *Rouco Son* (en castelán). 2021-09-24. Consultado o 2023-11-06.
7. ↑  Salgado, Daniel (2018-12-18). "O 'street punk' de Skacha volve aos escenarios sete anos despois". *Nós Diario*. Consultado o 2023-11-06.
8. ↑  "Non sei qué pasa en Vigo cos movementos musicais, habería que facer un estudo!". *Vieiros*. Consultado o 2023-11-06.
9. ↑  "Polvo Amargo (Desvirgheitors), by Tiro Na Testa". *Tiro Na Testa* (en inglés). Consultado o 2023-11-06.
10. ↑  "A nosa cinza, by Keltoi!". *Keltoi!* (en inglés). Consultado o 2023-11-06.
11. ↑  "[Trailer] Semente de Berrar". Consultado o 2023-11-06.
12. ↑  "Dez bandas lanzan un tributo ao rock galego das últimas catro décadas con motivo do Día das Letras". *Rouco Son* (en castelán). 2023-05-17. Consultado o 2023-11-06.
13. ↑  "Dioivo - Unha de Guerra [con Pili de Desvirgheitors] (Ferro e Pedra: Homenaxe aos Precursores)". Consultado o 2023-11-06.